1ste vakbond aanvaar aanbod van SAID | Netwerk24
1ste vakbond aanvaar aanbod van SAID
01 April 2019 17:05
Die Vereniging vir Staatsamptenare (VSA) het Maandagmiddag gesê hy het ’n ooreenkoms met die Suid-Afrikaanse Inkomstediens (SAID) gesluit om die staking te beëindig.
Die SAID se kantore in die Johannesburgse middestad. Foto: Google
Die tweede vakbond wat ook by die SAID staak, Nehawu, het nog nie bekend gemaak wanneer hy gaan ophou staak nie. Die woordvoerder van die vakbond, Khaya Xaba, het in ’n teksboodskap gesê daar word nog met lede gekonsulteer.
In die VSA se verklaring is gesê die SAID het ingestem tot ’n salarisverhoging van 8% van April af en ’n verhoging van 2% bo verbruikersprysinflasie oor die komende twee jaar.
Ivan Fredericks, hoof van die VSA, het gesê die ooreenkoms van drie jaar sluit in ’n bonus vir lang diens.
“Die SAID kan in die omstandighede nie bekostig om met minder mense klaar te kom nie omdat die land sukkel om belastinginkomste in te samel en daar ’n moontlik afgradering dreig.
“Die ooreenkoms toon die SAID besef hoe belangrik die diens is wat sy personeel lewer.”
Die VSA en Nehawu, wat saam 9 000 werkers verteenwoordig, het Donderdag met ’n staking begin.
Maandagoggend was dit nog net sy belangrikste tak in Kaapstad wat gesluit was.
Die vakbonde het vir ’n salarisverhoging van 11,4% gevra. – Fin24
Meer oor: Suid-Afrikaanse Inkomstediens | Nehawu | Said | Vsa | Stakings | Vakbonde
Einde in sig van staking by Jan Taks